《题冯进士养质山水画》
明代·李胜原

青山叠叠静当户，长松挺挺凌烟雨。数椽茅屋竹树间，中有高人抱幽趣。

翠岩丹壑深几重，水绕人家隔秋浦。石岩突兀不可攀，茫茫远水难为渡。

瑶草琪花满涧阿，彩霞瑞霭开林坞。山中采药人未还，夭桃秾李迷归路。

冯君抱负经济才，绿袍新著登天府。奈何亦有丘壑情，持兹图绘索余句。

披图便觉逸思飘，荏苒巾袍袭烟雾。山明水秀有如此，恨不携家此中住。